# ENSIMMÄINEN ADVENTTI

**Virikemateriaali[[1]](#footnote-1)**

Ensimmäistä adventtia on alettu kutsua Hoosianna-pyhäksi ja jokaisessa kirkossa lauletaan silloin Hoosianna-hymni, virsi 1, usein osana evankeliumin lukemista tai saarnaa. Ensimmäisenä adventtina sytytetään ensimmäinen adventtikynttilä ja lauletaan virren 13 ensimmäinen säkeistö.

Jeesuksen ratsastaminen Jerusalemiin on ollut ensimmäisen adventin päätekstinä Suomessa jo keskiajalta saakka. Tämä kertomus liittää joulun odotuksen pääsiäisen odotukseen. Adventti voidaan ymmärtää myös eräänlaisena esinäytöksenä tulevaan. Ensimmäinen adventti käynnistää odotuksen ajan. Jumalanpalveluksessa on iloa siitä, että Kristus on lähellä. Adventtina on tärkeää myös hiljentyä ja nöyrtyä Jumalan puhutteluun.

Ensimmäisen adventin viikonloppu on nykyään yleinen juhlaviikonloppu, ja joillakin paikkakunnilla järjestetään hoosianna-tapahtumia tai -kulkueita.

Adventti tulee latinan sanoista *adventus Domini*, jotka tarkoittavat Herran tulemista. Adventtiaikaan kuuluu neljä sunnuntaita. Adventin aikana tulemisessa korostuu neljä näkökulmaa:

* Jumalan tuleminen ihmiseksi Jeesus-lapsessa
* Jeesuksen tuleminen kansansa keskelle lupausten täyttäjänä
* Kristuksen tuleminen sanassa ja sakramenteissa seurakunnan keskelle ja ihmisten sydämiin
* Kristuksen tuleminen aikojen lopulla

Nämä neljä näkökulmaa löytyvät jo mm. Eerik Sorolaisen postillasta vuodelta 1621.

Adventin ajan pyhäpäivien aiheet toistuvat kirkkovuodessa seuraavasti:

1. adventti – palmusunnuntai

2. adventti – tuomiosunnuntai

3. adventti – Johannes Kastajan päivä

4. adventti – Marian ilmestyspäivä.

Hyviä ideoita ja ajattelun virkistystä voi löytää tutkimalla myös noiden pyhäpäivien tekstejä ja rukouksia.

## ****Ensimmäisen adventin liturgiasta****

**Jeesuksen ratsastaminen Jerusalemiin kutsuu esiin kirkon vanhan tradition järjestää kulkueita. Ensimmäisenä adventtina messu aloitetaan ristikulkueella. Olisi hyvä, jos kulkueessa olisi messuavustajien lisäksi myös lapsia. Lapsille voidaan antaa käsiin palmunoksia tai iloisen värisiä kankaita.**

**Ristikulkueen lisäksi ensimmäiseen adventtiin sopii evankeliumikulkue, ks.** [Evankeliumikulkueen ohje](http://sakasti.evl.fi/sakasti.nsf/0/918E8B79B1399490C225770C0043B82A/$FILE/evankeliumikulkue.doc)**.**[[2]](#footnote-2) **Evankeliumikulkue korostaa sitä, että Jumalan sana tulee ihmisten keskelle. Jos Hoosianna-hymni lauletaan tekstin lukemisen lopuksi, kulkueeseen osallistuvat laulavat sen keskikäytävältä ja kulkue palaa paikoilleen vasta Hoosiannan laulamisen jälkeen.**

### **Lasten evankeliumikulkue**

Evankeliumin lukemiseen voidaan liittää lasten kulkue. Kun lukija lukee sanat ”Ihmisiä oli hyvin paljon, ja he levittivät vaatteitaan tielle...” tulevat lapset eri puolilta kirkkoa kuoriin oksat tai kankaat käsissään järjestäytymättömänä kulkueena. Kuoriin saavuttuaan voivat lapset ja heidän jälkeensä koko seurakunta yhtyä Hoosianna-tervehdykseen: ”Hoosianna! Daavidin Poika!”

Tämän jälkeen lauletaan virsi 1 ”Hoosianna”.

## Musiikkivirikkeitä

Ensimmäinen adventti kytkeytyy vahvasti Hoosianna-hymnin ympärille. Virttä ”Avaja porttis, ovesi” (VK 2) käytetään usein alkuvirtenä, mutta se sopii hyvin myös loppuvirreksi ja ikään kuin lähettää ihmiset Herraa vastaan. Virsikirjan lisävihkon virsi 933 ”Oi saavu jo, Immanuel” on myös erityisesti 1. adventin virsiä. Hyviä ensimmäisen adventin kuorokappaleita löytyy myös Ruotsin suomenkielisestä virsikirjasta, esim. virret 109 ”Maan taisteluiden tuiskeessa” ja 421 ”Kun pimeyteen peittyy maa”.

Koska ensimmäisenä adventtina kirkkoon tulee usein paljon väkeä, voi sangen vähällä vaivalla saada kokoon pop-up-kuoron, joka kokoontuu kirkkoon esim. tuntia ennen messun alkua harjoittelemaan muutaman kappaleen. Hoosianna-hymnin alkuhuudahdukset tai päivän psalmin voisi hyvin antaa tämän kuoron laulettavaksi.

## ****Saarnaideoita****

### Ihmeellinen aasi

Perhemessussa toimii hyvin esimerkiksi keppihevosesta tuunattu aasi, jota saarnaaja pitää käsissään, ja lapset voivat tuoda aasin selkään värikkäitä huiveja saarnan aluksi tai lopuksi.

### Avunpyyntö ja ylistys

Hoosianna-huudahdus on sekä avunpyyntö että ylistys. Saarnassa voidaan kysellä seurakuntalaisilta, missä juuri nyt kaivataan apua Jumalalta. Sen jälkeen voidaan keskustella siitä, mistä kaikesta voimme Jumalaa ylistää ja kiittää. Saarna voidaan toteuttaa myös niin, että seurakuntalaiset keskustelevat pareittain tai pienissä ryhmissä.

## ****Esirukouksia****

### Odottajien rukous (Satu Kreivi-Palosaari)

Jumala, olemme odottaneet jo kauan.

Koska saamme tuntea sinut lähemmin?

Koska rakastamme sinua enemmän?

Koska saamme helpotusta vaivoihimme?

Koska taloudellinen tilanteemme paranee?

Emme tiedä, jaksammeko odottaa enää pitkään.

Armahda meitä!

Jumala, olemme odottaneet jo kauan.

Että silmämme näkisivät hänet, joka vierellä huutaa apua.

Että korvamme kuulisivat itkun, joka saattaa olla omamme.

Että luopuisimme sydämestä, joka on kova.

Että ymmärtäisimme kiittää – tämän hyvyyden keskellä.

Emme tiedä, jaksammeko odottaa enää pitkään.

Armahda meitä!

Jumala, olemme odottaneet jo kauan.

Hellyyttä yksinäisille sydämille.

Rauhaa hälyn keskelle.

Voimaa kohdata – toinen ihminen.

Voimaa kohdata itsemme.

Viisautta luopua turhasta.

Emme tiedä, jaksammeko odottaa enää pitkään.

Armahda meitä!

Kiitos, että eräänä päivänä odotus on ohi – ja kaikki on valmista.

Isän, Pojan ja Pyhän Hengen nimeen.

S: Aamen.

### Kyrie-litanian käyttö ja esirukous

Esirukouksen voi siirtää messun alkupuolelle. Silloin Herra armahda -hymnin tilalla käytetään Kyrie-litaniaa ja esirukous jaksotetaan Kyrie-litanian rukoushuudahduksella Herra armahda. Esirukouksessa on hyvä olla eri-ikäisiä lukijoita.

### Trishagion-rukous

Trishagion-rukousta käytetään harvoin. Adventin aikana sitä voisi käyttää jokaisena adventtisunnuntaina. Näin adventtiaikaan muodostuu yhtenäinen linja esirukouksen kautta.

## ****Ideoita seurakuntalaisten osallistumiseen****

### Lasten osallistuminen

Ensimmäisenä adventtina messussa saattaa olla tavallista enemmän lapsia. Olisi hyvä, että heillä olisi aktiivinen rooli messun toimittamisessa. Lapset voivat olla kulkueessa, keräämässä kolehtia, lukemassa lukukappaleita ja esirukousta, kattamassa ehtoollispöytää ja avustamassa ehtoollisen jakamisessa. Monessa seurakunnassa erityisesti kolehdin kerääminen on lapsille mieluisa tehtävä messussa. Periaatteessa lasten kanssa on hyvä harjoitella erilaisia tehtäviä. Lapsi ja aikuinen voivat tehdä erilaisia tehtäviä myös yhdessä.

### Seurakuntalaiset kattamassa ehtoollispöytää

Myös aikuiset seurakuntalaiset tai rippikoululaiset voivat olla kattamassa ehtoollispöytää, vaikka he eivät olisikaan jakamassa ehtoollista. Silloin seurakuntalaiset menevät liturgin, avustavan papin tai diakonin kanssa alttarille uhrivirren aikana, valmistelevat ehtoollisaineet ja siirtävät ne apupöydältä alttarille. Kun kaikki on valmista, he voivat kumartaa. Sitten he poistuvat alttarilta, ja liturgi ja ehtoollisavustajat tulevat alttarille.

### Aasi kirkkoon

Joskus evankeliumissa kerrotut asiat jäävät etäisiksi ja kaipaavat konkretisointia. Jos mahdollista, kirkkoon tai sen edustalle voi järjestää ensimmäisenä adventtina oikean aasin. Saarnakin voidaan pitää aasin aitauksen vierestä.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)
2. **Jos linkki ei aukea, etsi tiedosto sivulta** <http://sakasti.evl.fi/sakasti.nsf/sp2?open&cid=Content4CD257> [↑](#footnote-ref-2)